Към м. юни 2025 г. Съветът за издателска дейност (СИД) към Управителния съвет на Българската академия на науките финансира 6 (шест) периодични издания. Никое от тях обаче не покрива тематично и съдържателно всички научни направления, представени в БАН. Затова СИД приема, че става дума за общоакадемично финансиране, разделяйки академичните периодични издания в следните три категории:
1. Научни списания с общоакадемично финансиране – „Доклади на БАН“ и „Доклади на БАН – хуманитарни и социални науки“;
2. [bookmark: _Hlk201820308]Информационни издания с общоакадемично финансиране – „Списание на БАН“ и „Бюлетин на БАН“;
3. Научнопопулярни издания с общоакадемично финансиране – „Природа“ и „Техносфера“. 
Всички гореспоменати периодични академични издания подлежат на ежегоден мониторинг, списъкът им ще се актуализира според състоянието им, както и ще се допълва. Във връзка с гореизложеното СИД прие следното:

К р и т е р и и
за включване на научно списание в списъка на периодичните издания с общоакадемично финансиране

I. Научно списание може да бъде включено в списъка на общоакадемичните периодични издания, ако отговаря на следните минимални изисквания:
1. Научното списание към момента на кандидатстването се издава от звено от системата на Българската академия на науките.
2. Издава се редовно през последните поне пет години и има видим интерес към него (справка за цитируемост в световните бази-данни и др.).
3. През последните пет години в списанието са публикували автори извън системата на БАН и от чужбина.
4. Тематиката му обхваща широк кръг научни области, като в редакционната му колегия са включени и хабилитирани специалисти от всяка една област, както и чуждестранни учени.
5. Статиите са на английски и/или на български език, като всяка от статиите на български език трябва да е придружена от подробно резюме на английски.
6. Статиите се състоят от абстракт, резюме и ключови думи, основен текст, заглавията на илюстрации, фигури и таблици са на български и английски език, а всеки от авторите е представен с пълната си афилиация, град, държава, електронен адрес, ORCID и/или SCOPUS номер. 
7. Статиите, цитиращи автори и заглавия на кирилица в бележки и/или в библиографията, са транслитерирани на латиница.
8. При кандидатстването, редколегията трябва да представи декларация, подписана от главния редактор, относно регулярното издаване на списанието, според заявения график. 
9. Да притежава система за blind peer-review с утвърдени от редакционната колегия бланки за оценка и препоръки към авторите.
10. Включено е в Референтния списък на НАЦИД и да е под наблюдение поне в една от световните бази за индексиране като SCOPUS, Web of Science, ERIH+ и др.
11. Изданието да има сайт, на който на английски и български са описани, освен изискванията към авторите и рецензентите, така и етичните норми, които издателят следва и налага, процеса на рецензиране и оценка и т.н.
12. [bookmark: _Hlk200968776]Съдържанието на списанието да е с отворен достъп след успешното кандидатстване за включване в списъка с периодични издания с общоакадемично финансиране. 
13. След успешното кандидатстване за включване в списъка с периодични издания с общоакадемично финансиране да се отпечатва от Академичното издателство (АИ) „Проф. Марин Дринов“ (за новоучредените издания присъденият ISSN да бъде изискан от АИ).
14. В АИ „Проф. Марин Дринов“ се депозира готов за печат PDF (завършен и редактиран) във вид и формат, утвърдени от АИ.
II. Включването на научно списание в списъка на периодичните издания на БАН с общоакадемично финансиране става след разглеждане на мотивирано предложение на Главния редактор на списанието до Съвета за издателска дейност (СИД) към УС на БАН. СИД внася предложението в УС на БАН. Решението за включването списание в списъка на общоакадемичните периодични издания се гласува от УС на БАН.
III. При неспазване на минималните критерии за включване на научно списание в списъка на научните периодични издания с общоакадемично финансиране, същото може да бъде изключено от Списъка по предложение на СИД и с решение на УС на БАН.
IV. Информационните и научнопопулярни периодични издания с общоакадемично финансиране подлежат на други критерии за подбор и вписване в друг периодично актуализиращ се списък.


Критериите са гласувани единодушно на редовно заседание на СИД на 25.06.2025 г. и следва да бъдат оповестени публично.


Председател на СИД

